20-årige Klara Buus Kristiansen er på vej mod sit tredje vaccinestik. Allerede i morges bestilte hun tid til den såkaldte boostervaccine kun en enkelt nat efter det blev muligt for hende. Det tredje vaccinestik er blevet fremrykket for de 18- til 39-årige, så de allerede nu kan bestille en tid til coronavaccination, hvis der er gået 140 dage siden, de fik deres andet stik. - Jeg har så mange venner, som enten har fået corona, eller som er nærkontakt, og som skal holde jul og nytår der hjemme uden deres venner og familie, og så tænke jeg, at jeg ville gøre alt, hvad jeg kunne, for at det ikke blev en mulighed, siger Klara Buus Kristiansen. Fremrykning vil give travlhed Det er Sundhedsstyrelsen, der har besluttet, at de unge nu hurtigere kan komme til at få den tredje vaccination mod coronavirus. Det præsenterede Sundhedsstyrelsen onsdag på et pressemøde sammen med Sundhedsministeriet og de øvrige sundhedsmyndigheder. - Vi gør det først og fremmest for sygdomsforebyggelsen i den aldersgruppe, men vi har også øje på at forebygge smittespredning, sagde direktør i Sundhedsstyrelsen Søren Brostrøm onsdag på pressemødet. Region Nordjylland forventer, at fremrykningen af det tredje stik for de unge vil give mere travlhed på vaccinationscentrene, men det er de klar til, forsikrer regionen. - Vi har i forvejen opskaleret væsentligt på vores vaccinationskapacitet, så vi har mange ledige tider og mange folk, der står klar til at prikke i folk, siger Anders Koudal Cinicola, der er Chefkonsulent for Sundhedsplanlægningen i Region Nordjylland. Står for halvdelen af alle smittetilfælde Ifølge Sundhedsstyrelsen bliver cirka halvdelen af alle coronatilfælde fundet blandt de 18- til 39-årige, men det håber de at kunne dæmme op for med det tredje stik til netop den aldersgruppe. - Hvis vi får tredje stik, så får vi hævet beskyttelsen, også mod at blive smittet med virus, også med den nye omikron-variant, forklarede Søren Brostrøm ved pressemødet. Nu, her 24 timer efter udmeldingen fra Sundhedsstyrelsen, er det blevet Klara Buus Kristiansens tur til at få den famøse sprøjte i armen. Med det tredje stik overstået håber hun, at hun kan holde sig coronafri de næste mange måneder. - Så der er chance for, at jeg kan komme til eksaminer her i foråret, jeg har en eksamen, som jeg må møde op til – lige foreløbigt i hvert fald – og det vil jeg jo helst ikke skulle tage som sygeeksamen, siger Klara Buus Kristiansen. Lige nu er der gode muligheder for at få det tredje stik med coronavaccinen. Region Nordjylland oplyser, at der er 50.000 ledige vaccinationstider i regionens vaccinationscentre frem mod nytår.

Opsummering:
Siden onsdag eftermiddag har unge mellem 18 og 39 år kunnet få deres tredje stik med coronavaccinen.